अतिक्रमण हटाने की मुहिम थमी दुकानों के सामने पड़ा है मलबा
भास्कर संवाददाता | नसरुल्लागंज
फोरलेन निर्माण के लिए अतिक्रमण मुहिम चलाए जाने के दो माह बाद लोग अभी असमंजस की स्थिति में हैं। उन्हें यह समझ नहीं आ रहा है कि आखिर पूरे नगर का अतिक्रमण कब हटेगा। इस कारण व्यापार भी ठप पड़ा है। कारोबार नहीं हो पाने की स्थिति में लोग काफी परेशान हो रहे हैं।
प्रशासन की मुनादी के बाद जिन व्यापारियों ने स्वेच्छा से अतिक्रमण हटा लिया, वे अब इस इंतजार में हैं कि कब एमपीआरडीसी निर्माण कार्य पूरा करे, जिससे उनका व्यापार फिर से चल सके। मुहिम के बाद निर्माण की गति भी धीमी पड़ी है, जिससे दुकानों के सामने व फोरलेन मुख्य मार्ग पर अतिक्रमण का मलबा पड़ा है। इससे आवागमन में परेशानी हो रही है।
फोरलेन के दोनों ओर 50 फीट किया था सीमांकन : जनवरी माह में प्रशासन ने फोरलेन के दोनों तरफ 50 फीट सीमांकन कर अतिक्रमण मुहिम शुरु की थी। इसमें प्रशासन की मुनादी के बाद नगर के 70 फीसदी व्यापारियों ने अपनी स्वेच्छा से ही अतिक्रमण हटा लिया था, लेकिन 30 फीसदी अतिक्रमण यथावत स्थिति में है। व्यापारियों की बार-बार मांग के बाद भी प्रशासन इस मुहिम को अंजाम तक नहीं पहुंचा पाया है। इससे मुहिम पर सवाल उठने लगे हैं।
हो रहा व्यापार प्रभावित : व्यापारी मोहनदास बैरागी, संजीव मित्तल, हेमंत दरबार, सचिन पटेल, सुरेश भल्लावी सहित अनेक व्यापारियों का कहना है कि प्रशासन की मुहिम का समर्थन करते हुए हमने स्वेच्छा से अतिक्रमण हटा लिया था। यदि प्रशासन को आगे चलकर मुहिम को बंद ही करना था तो फिर मुनादी क्यों कराई। प्रशासन को शीघ्र मुहिम शुरु करना चाहिए अन्यथा हमारा व्यापार सीजन में ज्यादा प्रभावित होगा।
हम क्यों तोड़ें, प्रशासन खुद तोड़े : प्रशासन की मुहिम धीमी पड़ने से जिन लोगों ने अतिक्रमण नहीं हटाया है, वे अब कह रहे हैं कि प्रशासन ने मुहिम तो शुरु की लेकिन न तो मलबा हटा और न ही समय पर निर्माण हो रहा है। ऐसे में तोड़फोड़ कर मुसीबत में पड़ जाएंगे। प्रशासन ने आज तक किसी का अतिक्रमण नहीं हटाया जो हटा वह स्वेच्छा से हटा है।
दो माह में 18 मीटर भी नहीं हुआ निर्माण
कलेक्टर ने एमपीआरडीसी को तेज गति से निर्माण करने के निर्देश दिए थे लेकिन दो माह में केवल 18 मीटर ही नाली का निर्माण किया गया है। इससे लोगों में रोष है।
निमार्ण कार्य धीमा होने से व्यापार प्रभावित।
नगर का तीस फीसदी अतिक्रमण अब तक यथा स्थिति में
धार्मिक स्थलों का अतिक्रमण भी नहीं हटा
नगर के धार्मिक स्थलों का अतिक्रमण भी हटाया जाना था। यह भी अभी तक नहीं हट सका। इसके अलावा सीहोर रोड पर नगर परिषद द्वारा बनाया गया कम्युनिटी शौचालय पूरा ही अतिक्रमण के दायरे में आ रहा है। इसे भी नहीं हटाया जा सका।
होली के बाद हटाया जाएगा अतिक्रमण
व्यापारियों को मुनादी के माध्यम से स्वेच्छा से अतिक्रमण हटाने की समझाईश दी गई थी। अब होली के बाद एमपीआरडीसी खुद नगर के 5 स्थानों से जहां निर्माण कार्य शुरु करेगी, वहीं जेसीबी से अतिक्रमण भी हटाएगी। एचएस चौधरी, एसडीएम
नर्मदा सेवा यात्रा के बाद हटाया जाएगा अतिक्रमण
बचा हुआ अतिक्रमण नर्मदा सेवा यात्रा के बाद स्थानीय प्रशासन द्वारा हटा दिया जाएगा। जिन व्यापारियों ने स्वेच्छा से अतिक्रमण हटाया है, वह प्रशासन द्वारा तय की गई सीमा के बाद अपना निर्माण पूरा करें। डॉ. सुदाम खाड़े, कलेक्टर
hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva